PICURI DE ÎNŢELEPCIUNE 
Patimile lui HRISTOS (I) 


1. „Iisus Hristos, lăsându-i pe apostoli a ieşit afară din cetate la Betania şi noaptea a rămas 

acolo. 

Dimineaţa a doua zi, pe când Se întorcea în cetate a flămânzit; 

Şi văzând un smochin lângă cale, S-a dus la el, dar n-a găsit nimic în el decât frunze şi a zis 
lui: De acum înainte să nu mai fie rod din tine în veac! Şi smochinul s-a uscat îndată. 

Văzând aceasta, ucenicii s-au minunat, zicând: Cum s-a uscat smochinul acesta? 

Iar Iisus răspunzând le-a zis: Adevărat grăiesc vouă: Dacă veţi avea credinţă şi nu vă veţi 
îndoi, veţi face nu numai ce s-a făcut cu smochinul, ci şi muntelui acestuia de veţi zice: Ridică-te şi 
aruncă-te în mare, va fi aşa. 

Şi toate câte veţi cere, rugându-vă cu credinţă, veţi primi". 

+ + + 

2 . „Vedeţi, ca în acest veac să nu vă amăgească cineva; Căci mulţi vor veni în numele Meu, 
zicând: Eu sunt Hristos, şi pe mulţi îi vor amăgi. Şi veţi auzi de războaie şi de zvonuri de războaie; 
luaţi seama să nu vă speriaţi, căci trebuie să fie toate, dar încă nu este sfârşitul. Căci se va ridica 
neam peste neam şi împărăţie peste împărăţie şi va fi foamete şi ciumă şi cutremure pe alocuri. 

DAR TOATE ACESTEA SUNT ÎNCEPUTUL DURERILOR". 

+ + + 

3 . „Precum fulgerul iese de la răsărit şi se arată până la apus aşa va fi şi venirea Fiului lui 
Dumnezeu. Că unde va fi stârvul, acolo se vor aduna şi vulturii. Iar îndată după strâmtorarea acelor 
zile, soarele se va întuneca şi luna nu va mai da lumina ei, iar stelele vor cădea din cer şi puterile 
cerurilor se vor zgudui. Atunci se va arăta pe cer semnul Fiului Omului venind pe norii cerului cu 
putere şi slavă multă. Deci... PRIVEGHEAŢI ŞI VĂ RUGAŢI, CĂ NU ŞTIŢI ÎN CARE ZI, 
VINE DOMNUL NOSTRU". 

(Matei cap.21; 24; Luni, în prima zi din Săptămâna Patimilor). 

P.S. „IISUS HRISTOS este centrul Universului spiritual, moral şi social al omenirii. 
Cel ce îl recunoaşte şi urmează Lui are cheia tuturor problemelor omeneşti. în afară de El nu 
există decât întunerec, rătăciri, ceartă, războaie, îngheţ şi moarte. Numai prin El se pot 
realiza marile idealuri: dreptatea, pacea, armonia în lume, egalitatea şi înfrăţirea omenească” 

(Blaise Pascal, 1623-1662-matematician francez, fizician, filosof religios, maestru al prozei). 


Părintele Ilie 



